alexandrainst/scandi-wiki huggingface dataset:
Joe Cocker

John Robert „Joe“ Cocker (20. maí 1944 – 22. desember 2014) var enskur rokk og blússöngvari. Hann varð frægur upp úr 1960 og þekktur fyrir sína rámu rödd og spasmakendar hreifingar á sviði. Þekktastur á þeim tíma var hann fyrir að taka lög eftir aðra eins og Bítlana sem dæmi en fluttningur hans á lagi þeirra, With A Little Help From My Friends gerðu hann heimsfrægan og kom honum á topp vinsældarlista. Það voru ballöður sem hann hlaut mesta viðurkenningu fyrir eins You Are So Beautiful og titillag stórmyndarinnar An Officer And A Gentleman, Up Where We Belong en það lag flutti hann ásamt Jennifer Warnes og hlutu þau Grammy-verðlaun fyrir.

Hann hafði lengi barist við lungnakrabbamein og dó af því, 70 ára gamall, þann 22. desember 2014. Þrátt fyrir langvarandi veikindi hélt hann áfram að koma fram og hljóðrita nýtt efni og fór síðasta plata hans á topp Þýska vinsældarlistans. Síðustu tónleika sína hélt hann á Hammersmith, London í júní 2014.

Tilvísanir

Tenglar 

Opinber vefsíða Joe Cocker

Cocker, Joe
Árbæjarkirkja

Árbæjarkirkja er kirkja í Árbæjarhverfi í Reykjavík. Árbæjarsókn var búin til árið 1968 þegar Kjalarnessókn var skipt upp í Lágafellssókn og Árbæjarsókn. Kirkjan, sem er eftir Manfreð Vilhjálmsson og Þorvald S. Þorvaldsson, var byggð á árunum 1973 til 1987 og vígð 29. mars það ár.

Tenglar
 Vefur Árbæjarkirkju

Kirkjur í Reykjavík
Árbæjarhverfi
Sporvagn

Sporvagn er lestarvagn sem ekur á spori á götum í þéttbýli sem hann deilir með öðrum farartækjum og vegfarendum. Sporvagnar eru yfirleitt notaðir fyrir almenningssamgöngur innan borga og bæja þótt dæmi séu um sporvagna sem ganga milli bæja og sporvagna sem flytja farm. 

Fyrstu sporvagnarnir litu ljós í Bretlandi í upphafi 19. aldar og voru dregnir eftir sporinu af hestum. Á síðari hluta aldarinnar komu gufuknúnir sporvagnar fram og togbrautarvagnar sem dregnir eru áfram með vírkapli og spili. Rafknúnir sporvagnar sem sækja rafmagn í víra yfir götunni komu fram á sjónarsviðið seint á 19. öld og urðu brátt algengasta tegund sporvagna um allan heim. Sum af þessum sporvagnakerfum voru lögð niður á síðari hluta 20. aldar vegna þess hve dýr í rekstri og ósveigjanleg þau voru talin vera. 

Nú til dags er algengt að nota víðara hugtakið léttlestarkerfi þegar talað er um sporvagna í almenningssamgöngum innanbæjar.

 
Almenningssamgöngur
Fjárlög íslenska ríkisins 2015

Fjárlög íslenska ríkisins
Hverfandi

Hverfandi er um 100 metra hár manngerður yfirfallsfoss, gerður til þess að taka við yfirfalli vatns úr Hálslóni Kárahnjúkavirkjunar. 

Nafnið vísar til þess að fossinn kemur og fer, eftir því hvort Hálslón er fullt eða ekki. Þegar hann var virkur í september 2013 féllu um 70 rúmmetrar af vatni á sekúndu niður í gljúfrið og í sínum mesta ham verður hann aflmesti foss Evrópu.

Vatnsaflsvirkjanir á Íslandi
Fossar á Íslandi
Múlaþing
Innósentíus 6.

Innósentíus 6. (1282 eða 1295 – 12. september 1362), áður Étienne Aubert, var páfi frá 18. desember 1352 til dauðadags. Hann var franskur og fimmti Avignon-páfinn.

Páfar
Fólk dáið árið 1362
Reykelsi

Reykelsi er lífrænt efni sem gefur frá sér ilmandi reyk þegar það brennur. Reykelsi er úr ilmríkum plöntuefnum sem oft eru blönduð ilmolíum. Reykelsi er notað í ýmsum tilgangi, meðal annars í trúarathöfnum, til að losna við vonda lykt, hrekja burt skordýr, í ilmmeðferðum, við hugleiðslu eða bara til skemmtunar. 

Ilmefni
Reykur

Reykur er fjöldi fastra og fljótandi svífandi agna og lofttegunda sem kemur fyrir þegar efni er brennt, blandaður lofti. Reykur er yfirleitt óæskileg aukaafurð elds (einnig ofna, lampa, eldstæða eða bála), en hann nýtist til meindýraeyðingar, samskipta, varnar eða innöndunar (það er að segja reykingar). Auk þess er reykur notaður til að bragðbæta matvæli eða bæta geymsluþol þeirra. Reykur kemur líka stundum fyrir í útblástri úr sprengihreyflum, sérstaklega þeim sem eru díselknúnir.

Innöndun reyks er aðaldánarorsök fórnarlamba sem deyja í húsbrunum. Reykurinn drepur með blöndu hitaskaða, eitrunar og ertingar lungnanna vegna kolmónoxíðs, vetnisblásýru og annarra brennsluafurða.

Reykagnir eru í rauninni loftúði (e. aerosol) eða mistur úr föstum ögnum og fljótandi dropum sem eru næstum af þeirri stærð sem þarfnast til Mie-dreifingar sýnilegs ljóss. Reykurinn stíflar ekki allt ljósið, en ekki er hægt að sjá í gegnum hann.

Tengt efni 
 Eldur
 Mistur
 Reykskynjari
 Þoka

Eldur
Reykur
Hamid Hassani

Hamid Hassani eða Hamid Hasani (Persneska: حميدِ حسنی) (f. 23. nóvember 1968 í Saqqez í Íran, Kurdistan, Íran) er íranskur fræðimaður, sérfræðingur í Persnenskri orðabókarfræði. Hann hefur búið í Teheran frá árinu 1987 og starfað við The Academy of Persian Language and Literature.

Hassani hefur gefið út 7 bækur og skrifað yfir 120 greinar um persneskar, arabískar, kúrdískar bókmenntir. Auk þess hefur hefur hann gefið út nokkrar bækur um orðabókafræði.

Ytri tenglar 
 Hamid Hassani á The Linguist List 
 Hamid Hassani á The LinkedIn
 Hamid Hassani á Academia
 Persian Beginner's Dictionary (Persneska: فرهنگِ زبان‌آموزِ فارسی), með Behruz Safarzadeh 
 Hamshahri Online, "28th Yearbook Festival, 2010" 
 Website of The Academy of Persian Language and Literature: "28th Yearbook Festival, 2010" 
 Borna News: "Yearbook Festival, 2010"
 Jām-e-Jam Online: "6th Festival of Book Critique, 2009" 
 Fārs News: "6th Festival of Book Critique, 2009" 
 News Iran: "6th Festival of Book Critique, 2009"
 Hayāt: "6th Festival of Book Critique, 2009" 
 The Organization of Persian Language and Literature Development: "6th Festival of Book Critique, 2009"
 Āftāb: "6th Festival of Book Critique, 2009"

Íranskir rithöfundar
Íranskir málfræðingar
STEF

STEF, (áður þekkt sem Samband tónskálda og eigenda flutningsréttar) eru félag íslenskra höfundaréttarhafa sem gæta hagsmuna tónskálda og höfunda texta að tónlist á sviði flutningsréttar, en Nordisk Copyright Bureau, skammstafað NCB, er félag sem gætir hagsmunanna á sviði upptökuréttar., þ.e.a.s. eintakagerð, þegar tónlist er sett á fast form eins og geisladisk eða vinylplötur. STEF á aðild að NCB.  

Höfundaréttarsamtök á borð við STEF og NCB er að finna í flestum löndum heims og hafa bæði STEF og NCB gert gagnkvæma samninga við öll helstu samtökin þar sem STEF og NCB hafa fengið umboð til þess að gæta hér á Íslandi hagsmuna svo að segja allra þeirra tónskálda og textahöfunda sem máli skipta. Á móti gæta erlendu systursamtökin hagsmuna íslenskra tónskálda og textahöfunda erlendis.

STEF veitir leyfi til opinbers flutnings tónlistar á Íslandi til handa þeim sem nota tónlist í atvinnustarfsemi sinni, hvort sem um er að ræða t.d. verslanir, veitingastaði, heilsuræktarstöðvar eða tónleikahaldarar.  Tekjum STEFs er síðan úthlutað til þeirra sem skráð hafa verk sín hjá samtökunum (svo og erlendra höfunda, sbr. það sem fram kemur hér að ofan) á grundvelli skýrslna um tónlistarnotkun s.s. frá útvarpi, sjónvarpi, tónlistarveitum eða lagalistum frá tónleikum. 

STEF annast ennfremur hagsmunagæslu fyrir meðlimi sína vegna t.d. brota á höfundarétti þeirra svo og hagsmunagæslu gagnvart stjórnvöldum.

Nánari upplýsingar má finna á heimasíðu STEFs.  www.stef.is  svo og á Facebook síðu samtakanna https://www.facebook.com/www.stef.is/  

Íslensk tónlistarfélög
Höfundaréttur
Tónlist
Hreiðarsstaðir

Hreiðarsstaðir í Svarfaðardal eru bújörð í dalnum vestanverðum um 12 km frá Dalvík. Þar hefur verið stundaður hefðbundinn búskapur frá alda öðli. Upp af bænum rís Hreiðarstaðafjall, bratt en vel gróið neðantil. Handan Svarfaðardalsár rís Stóllinn til himins og aðgreinir Svarfaðardal fram og Skíðadal. Bærinn er sagður nefndur eftir Hreiðari heimska en um hann er stuttur þáttur í fornsögunum, Hreiðars þáttur, en sagan gerist á árunum 1046-47. Hálfkirkja eða bænahús var á bænum á fyrri öldum sem stóð enn er Jarðabók Árna Magnússonar og Páls Vídalíns var rituð en var þá löngu fallið úr notkun sem slíkt. Gottskálk biskup grimmi átti Hreiðarsstaði í byrjun 16. aldar en ekki er vitað hvort hann hafi nokkru sinni komið þar í hlað.

Heimildir 
 

Dalvíkurbyggð
Svarfaðardalur
Íslenskir bæir
Þorbjörg Sveinsdóttir

Þorbjörg Sveinsdóttir (1827 – 1903) var íslensk ljósmóðir og baráttukona fyrir kvenréttindum og rétti kvenna til menntunar. Hún var menntuð í ljósmóðurfræðum í Kaupmannahöfn og lét til sín taka í mörgum þjóðmálum svo sem háskólamálinu, Elliðaármálinu og stofnun Hins íslenska kvenfélags.

Þorbjörg var fædd að  Sandfelli í Öræfum og var faðir hennar prestur á Sandfelli en síðar á Þykkvabæjarklaustri en síðar Mýrum í Álftaveri en þar ólst Þorbjörg upp til ársins 1853 en þá flutti hún með móður sinni norður í Skagafjörð. Þorbjörg var ein átta systkina. Einn bræðra hennar var Benedikt Sveinsson faðir Einars Benediktssonar. Árið 1855 fór Þorbjörg til Kaupmannahafnar og lærði ljósmóðurfræði og útskrifaðist 30. apríl 1856 og flutti þá til Íslands og starfaði um hríð í Skagafirði en flutti svo til Reykjavíkur. Hún starfaði í átta ár sem ljósmóðir í Reykjavík en var þá skipuð embættisljósmóðir í Reykjavík ásamt annarri konu og gengdi því starfi til 1902. Samfara því sá hún um kennslu nema í ljósmæðrafræðum og bjuggu nemarnir oft heima hjá Þorbjörgu og yfirleitt nokkrir samtímis. Þorbjörg var ógift og barnlaus en tók að sér systurdóttur sína Ólafíu Jóhannsdóttur þegar Ólafía var fimm ára. Móðir Þorbjargar bjó hjá henni til dánardags og feðgarnir Benedikt Sveinsson og Einar Benediktsson bjuggu hjá henni um tíma. Þorbjörg bjó í steinbæ á Skólavörðustíg 11.

Þorbjörg tók virkan þátt í þjóðmálaumræðu og var vel máli farin. Hún var fylgismaður Jóns Sigurðssonar. Hún barðist fyrir stofnun háskóla hér á landi en árið 1893 hafði Alþingi samþykkt lagafrumvarp Benedikts Sveinssonar um stofnun háskóla en konungur neitaði að staðfesta það. Þann 26. janúar 1894 voru að frumkvæði Þorbjargar stofnuð samtök kvenna sem höfðu að markmiði að knýja á um að háskóli yrði settur upp á Íslandi. Haldinn var fundur þar sem um 200 konur komu og stofnuð nefnd kvenna sem skyldi vinna að fjársöfnun fyrir háskóla. Þetta var upphaf Hins íslenska kvenfélags og fyrsta fjöldahreyfing kvenna á Íslandi. Árið 1897 tók Þorbjörg við formennsku félagsins og gengdi starfinu til dauðadags.

Þorbjörg stofnaði ásamt Ólafíu og fleiri konum Hvítabandið árið 1895 en það var kristilegt bindindisfélag að erlendri fyrirmynd sem vann að ýmsum velferðarmálum. Ólafía varð formaður og Þorbjörg meðstjórnandi.

Heimildir
 Þorbjörg Sveinsdóttir minningarrit, Hið íslenska Kvenfélag 1908
 Tobbukot (Borgarsögusafn)

Kvenréttindi á Íslandi
Íslenskar kvenréttindakonur
Íslenskar konur á 19. öld
Íslendingar á 19. öld
Íslenskar ljósmæður
Ólafía Jóhannsdóttir

Ólafía Jóhannsdóttir (1863 – 1924) var íslensk kona sem starfaði að líknarmálum á Íslandi og í Noregi. Hún var fósturdóttir Þorbjargar Sveinsdóttur. Hún skrifaði bók um reynslu sína af starfi með fólki sem á um sárt að binda og kom sú bók fyrst út á norsku með titlinum De ulykkeligste. Bókin kom út á íslensku undir titlinum Aumastir allra.

Í Osló er gata nefnd eftir Ólafíu en það er gatan Olafiagangen og heilsumiðstöðin Olafiaklinikken og verðlaunin Olafiaprisen eru líka kennd við hana.

Heimildir 
 Ólafía Jóhannsdóttir
 Kristmann Guðmundsson, ritdómur um Rit Ólafíu Jóhannsdóttur, Morgunblaðið,04.12.1957

Íslenskar konur
Ögurvík

Ögurvík er vík í Ísafjarðardjúpi. Fyrir miðri Ögurvík stendur Ögur og Garðsstaðir. Ögurá skilur milli jarðanna en hún fellur til sjávar um víkina. Ögurnesið er milli Ögurvíkur og Viguráls, sem er í mynni Skötufjarðar.

Tengill 
 Svipmyndir úr Ögurnesi og Ögurvík (BB.is) 

Ísafjarðardjúp
Langeyri

Langeyri er stór og slétt eyri  í landi jarðarinnar Eyrardals í Álftafirði. Innan við eyri er gott skipalægi því þar er aðdjúpt og skjól fyrir flestum áttum.  Fyrr á öldum var þar bækistöð Þjóðverja og síðar Hollendinga og enn seinna Englendinga. Norðmenn reistu hvalveiðistöð á Langeyri um 1890 en þeir reistu einnig tvær aðrar hvalveiðistöðvar í Súðavíkurhreppi og voru þær á Dvergasteinseyri í Álftafirði og Uppsalaeyri í Seyðisfirði.
Mike Myers

Michael Jonathan „Mike“ Myers (f. 25. maí 1963) er kanadískur leikari og uppistandari.

Tenglar
 

Myers, Mike
Walkman

Walkman er vörumerki sem Sony hefur notað yfir handhæga tónlistarspilara auk einnar línu af farsímum frá Sony Ericsson. Upphaflega var Walkman-merkið notað á ferðakasettutæki sem náðu miklum vinsældum í byrjun 9. áratugar 20. aldar. Þessi tæki voru létt, ódýr, gengu fyrir rafhlöðum og gerðu ráð fyrir heyrnartólum fremur en hátalara. 

Sony
Tónlistarspilarar
Alliance-húsið

Alliance-húsið er friðlýst hús á Héðinsreitnum í Reykjavík. Það var  saltvinnsluhús Alliance hf. Alliance-húsið  stendur enn í Ánanaustum (á horni Mýrargötu og Grandagarðs), þar sem félagið eignaðist lóðir 1911-1913. Þær og tún Ívarssels við Vesturgötu voru notuð sem stakkstæði, þar sem saltfiskur var breiddur til þerris eða settur í stakka. Þetta er núna þekkt sem Héðinsreitur eða lóð Loftkastalans. Reykjavíkurborg keypti Alliance-húsið árið 2007 með það fyrir augum að vernda ytra byrði þess sem fágætt dæmi um sérhæfða byggingu úr atvinnusögu höfuðborgarinnar frá upphafi 20. aldar.

Heimildir 
 Alliance-húsið
 Alliance í Ánanaustum, Mbl. 13. maí 2006

Hús í Reykjavík
Saga Reykjavíkur
Byggingar í Reykjavík
Ívarssel

Ívarssel eða Vesturgata 66b var híbýli tómthúsmanna og sjómanna við Vesturgötu í Reykjavík. Ívarssel var einn af Selsbæjunum svokölluðu en hinir nefndust Stórasel, Litlasel og Jórunnarsel. Húsið var byggt árið 1869  varð að víkja vegna skipulags og var árið 2005 flutt og  er nú varðveitt í Árbæjarsafni.

Heimildir 
 Ívarssel flutt í Árbæjarsafn
 Sel - Seltjarnarnesi
Tröllaskógur

Tröllaskógur er bæjarstæði og friðlýstar fornminjar á móbergsöldu í Skógshrauni, um 8 km norðaustan við Keldur á Rangárvöllum. Í Jarðabók Árna Magnússonar og Páls Vídalíns segir: „Stóre skógur (Tröllaskógur) er sem rúmlega hálf bæjarleið frá Litla skógi í Arbæjar landi, sem nú er haldið. Hefur án efa byggður verið til forna, og kirkja þar staðið, sem bevisa girðingar og mannabein, er uppblása í stórviðrum. Nú er bæjarstæðið og landið um kring sumpart kafið sandi, sumpart komið í blásið hraun og vatnsból ekkert og þar fyrir aldeilis óbyggilegt.“ Tröllaskógar koma fyrir í Njálssögu. 

Silfurnæla frá miðri 11. öld fannst í Tröllaskógi og er varðveitt í Þjóðminjasafni Íslands. Nælan er með kynjadýri, er hefur framfætur og tvo hala, og vefjast um það ormar. Nælan er talin erlend smíð en líkar nælur hafa fundist í Noregi, Svíþjóð og Danmörku.

Heimildir 
 Af vörðum og óvörðum fornleifum (hugras.is)
 Silfurnæla fundin í Tröllaskógi (sarpur.is)

Rangárvallasýsla
Friðlýst svæði á Íslandi
Forseti Angóla

Forseti Angóla er bæði þjóðhöfðingi og stjórnarleiðtogi í Angóla. Með nýrri stjórnarskrá árið 2010 var embætti forsætisráðherra lagt niður. Forsetinn er yfir framkvæmdavaldinu og fer líka með löggjafarvald að hluta þar sem hann getur stjórnað með tilskipunum. 

Frá því landið fékk sjálfstæði frá Portúgal árið 1975 hafa aðeins þrír menn verið forsetar: fyrst Agostinho Neto frá 1975 til 1979, José Eduardo dos Santos frá 1979 til 2017 og João Lourenço frá 26. september 2017.

Forsetar Angóla
Jean-Bédel Bokassa

Jean-Bédel Bokassa (22. febrúar 1921 – 3. nóvember 1996), einnig þekktur sem Salah Eddine Ahmed Bokassa og Bokassa 1. keisari, var forseti Mið-Afríkulýðveldisins frá 1966 til 1976 og keisari yfir Mið-Afríkukeisaradæminu frá 1976 til 1979 þegar Frakkar steyptu honum af stóli. Stjórn hans einkenndist af kúgun og ofbeldi. 

Hann komst til valda með því að steypa frænda sínum, David Dacko, af stóli og ríkti með stuðningi Frakka, einkum Valéry Giscard d'Estaing. Í staðinn fengu Frakkar úran sem var mikilvægt fyrir kjarnorkuáætlanir þeirra. Árið 1976 leysti hann stjórn landsins upp og lýsti yfir stofnun einveldis. Krýningarathöfnin sem fram fór árið 1977 kostaði um 20 milljónir dollara og gerði landið gjaldþrota. Frakkar sendu herlið til að taka þátt í athöfninni en enginn erlendur þjóðhöfðingi þáði boð um að vera viðstaddur. Í apríl árið 1979 mótmælti hópur námsmanna því að þurfa að kaupa dýra skólabúninga sem verksmiðja í eigu forsetans framleiddi. Í kjölfarið voru 180 námsmenn handteknir og 100 drepnir. Sagt var að Bokassa hefði sjálfur tekið þátt í að drepa fimm manns með barefli. Eftir þetta þvarr stuðningur Frakka. Franski herinn kom Dacko aftur til valda meðan Bokassa var í heimsókn í Líbýu í september þetta ár. Bokassa hélt þá í útlegð, fyrst til Abidjan og síðan til Parísar. Árið 1986 sneri hann aftur til Mið-Afríkulýðveldisins og var strax handtekinn. Hann var dæmdur til dauða fyrir fjölmargar sakir en dómnum var breytt í lífstíðarfangelsi. André Kolingba, þáverandi forseti, lýsti yfir almennri sakaruppgjöf árið 1993 og Bokassa var því látinn laus. Hann bjó í Mið-Afríkulýðveldinu til dauðadags.

Afrískir einvaldar
Forsetar Mið-Afríkulýðveldisins
Keisarar
AC/DC

AC/DC er áströlsk þungarokkhljómsveit sem bræðurnir Angus og Malcolm Young stofnuðu í Sydney í nóvember 1973. Árið eftir tók Bon Scott við sem söngvari og 1975 kom fyrsta breiðskífa hljómsveitarinnar, High Voltage, út. Í kjölfarið fylgdu plötur á borð við T.N.T. (1975), Dirty Deeds Done Dirt Cheap (1976) og Highway to Hell (1979). Bon Scott lést árið 1980 vegna ofneyslu áfengis og Brian Johnson tók við sem aðalsöngvari. Sama ár og Scott lést kom metsöluplatan Back in Black út og For Those About to Rock We Salute You árið eftir. Seinni plötur hljómsveitarinnar nutu ekki nærri eins mikillar hylli og vinsældir hennar dalaði þar til The Razor's Edge kom út 1990 með lögunum „Thunderstruck“ og „Moneytalks“. Eftir 1990 hefur lengra liðið milli stúdíóplata hljómsveitarinnar en á sama tíma hafa komið út hljómleikaplötur og safnplötur. Angus Young er þekktur fyrir að koma fram á tónleikum í breskum skólabúningi.

Þróun síðustu ár 
Árið 2014 varð Malcolm Young að hætta vegna heilabilunar. Stevie Young, frændi Malcolm og Angusar tók við sem gítarleikari. Sama ár var trommarinn Phil Rudd ákærður fyrir tilraun til morðs og fíkniefnabrot. Hann lýsti sig sekan fyrir dómi á Nýja Sjálandi fyrir að hafa hótað að myrða mann sem vann hjá sér og að eiga fíkniefni.  Trommarinn Chris Slade sem áður hafði spilað með bandinu tók við af Rudd.

Árið 2016 gat Brian Johnson ekki tekið þátt í tónleikum sveitarinnar vegna heyrnarskaða og eftir að hafa íhugað söngvara ákvað sveitin að láta Axl Rose, söngvara Guns N' Roses klára Rock or Bust tónleikaferðalagið. Brian Johnson var þakkað fyrir árin í sveitinni og óskað alls hins besta.  Cliff Williams, bassaleikari, hætti eftir Rock and Bust túrinn og er framtíð hljómsveitarinnar í óvissu. Malcolm Young lést árið 2017, 64 ára að aldri. Hljómsveitin fór í hlé í nokkur ár eftir tónleikaferðalagið með Axl Rose.

Árið 2018 sást hljómsveitin í hljóðveri með Brian Johnson og árið 2020 var staðfest að hann og Phil Rudd væru komnir aftur í hljómsveitina. Ný plata Power Up var gefin út í nóvember.

Meðlimir
 Angus Young: Gítar, bakraddir (1973–)
 Phil Rudd: Trommur (1975–1983, 1994–2015, 2020–)
 Cliff Williams: Bassi & bakraddir (1977–2016, 2020–)
 Brian Johnson: Söngur (1980–2016, 2020–)
 Stevie Young: Gítar, bakraddir (2014–, tónleikameðlimur 1988)

Fyrrum meðlimir
 Malcolm Young: Gítar, bakraddir (1973–2014; dó 2017)
 Dave Evans: Söngur (1973–1974)
 Bon Scott: Söngur (1974–1980; dó 1980)
 Mark Evans: Bassi (1975–1977)
 Simon Wright: Trommur (1983–1989)
 Chris Slade: Trommur (1989–1994, 2015–2020)
 Axl Rose: Söngur (2016)

Breiðskífur 
High Voltage (1975/1976) 
Dirty Deeds Done Dirt Cheap (1976)
Let There Be Rock (1977)
Powerage (1978)
Highway to Hell (1979)
Back in Black (1980)
For Those About to Rock We Salute You (1981)
Flick of the Switch (1983)
Fly on the Wall (1985)
Blow Up Your Video (1988) 
The Razors Edge (1990)
Ballbreaker (1995)
Stiff Upper Lip (2000)
Black Ice (2008)
Rock or Bust (2014)
Power Up (2020)

Tilvísanir 

Ástralskar hljómsveitir
rokkhljómsveitir
Ráðuneyti

Ráðuneyti nefnist opinber stofnun sem sér um framkvæmd laga löggjafarvalds í ríki. Ráðuneyti er efsta stig stjórnsýslu og undir stjórn ráðherra myndar framkvæmdarvaldið. Æðsti yfirmaður ráðuneytis nefnist ráðherra og æðsti embættismaður þess nefnist ráðuneytisstjóri. Í flestum löndum starfa mörg ráðuneyti sem sjá um opinbera þjónustu á ákveðnu sviði, svo sem mennta-, utanríkis- og heilbrigðismál. Starfssvið og tilvist ráðuneyta geta breyst eftir stefnu stjórnvalda til þess að betur fylgja henni eftir. Ráðuneyti eru oftast lægra sett en ríkisstjórnir, forsætisráðherra, kanslari eða forseti.

Dæmi á heimsvísu

Ísland 

Á Íslandi starfa átta ráðuneyti sem saman mynda Stjórnarráð Íslands. Upprunalega var Stjórnarráðið ein stofnun sem hafði umsjón yfir alla íslenska stjórnsýslu en það þróaðist síðar í nokkrar skrifstofur og loks aðskild ráðuneyti. Ráðherrar eru formlega skipaðir af forseta Íslands, en þeir eru þó valdir af forsvarsmönnum meirihluta Alþingis og taka þá sæti í ríkisstjórn. Mikil hefð er fyrir því á Íslandi að ráðherrar séu Alþingismenn og hafi þá bæði vald til þess að leggja fram frumvörp er varða málaflokka þeirra og kjósa um þau sem og önnur mál. Hinsvegar þarf ráðherra ekki að vera þingmaður og sem dæmi um utanþingsráðherra má nefna Rögnu Árnadóttur, Gylfa Magnússon og Ólöfu Nordal. Ráðherrar leggja fram lög á Alþingi um málaflokka sína en auk þess hafa þeir vald til þess að setja reglugerðir um ákveðin mál sem fá ekki þinglega meðferð.

Ráðuneytin eru átta samkvæmt forsetaúrskurði frá 30. ágúst 2012, það eru:  
 Atvinnuvega- og nýsköpunarráðuneyti Íslands
 Forsætisráðuneyti Íslands
 Innanríkisráðuneyti Íslands
 Mennta- og menningar­mála­ráðuneyti Íslands
 Fjármála- og efnahagsráðuneyti Íslands
 Utanríkisráðuneyti Íslands
 Velferðarráðuneyti Íslands
 Umhverfis- og auðlindaráðuneyti Íslands

Tilvísanir 

Stjórnmál
Stjórnsýsla
Joan Rivers

Joan Alexandra Molinsky (8. júní 1933 – 4. september 2014), betur þekkt sem Joan Rivers var bandarískur leikari, skemmtikraftur, rithöfundur og framleiðandi.

Þekktust var hún fyrir sjónvarpsþætti sína The Joan Rivers Show (1968), Joan Rivers: A Piece of Work (2010) og The Joan Rivers Show (1989).

Tenglar 
* 
 Opinber vefsíða Joan Rivers

Rivers, Joan
Spilasalur

Spilasalur eða leikjasalur er staður þar sem hægt er að spila leiki í spilakössum eins og tölvuleiki, kúluspil, billiard, þythokkí og fleiri leiki sem hægt er að setja af stað með smámynt eða sérstökum spilapeningum. Í sumum löndum eru leyfilegir spilakassar sem bjóða upp fjárhættuspil eins og fjárhættuspilakassar og tíkallakassar.

Tölvuleikir héldu innreið sína í spilasali á 8. áratug 20. aldar og nutu mikilla vinsælda fram á 10. áratuginn, en dregið hefur úr vinsældum þeirra eftir að leikjatölvur náðu sambærilegri getu og spilakassarnir.

 
Afþreying
Vetnissprengja

Vetnissprengja er kjarnorkuvopn sem notar orkuna sem losnar við kjarnaklofnun til að koma af stað kjarnasamruna í vetni. Afleiðingin er margfaldur sprengikraftur á við kjarnorkuvopn sem notar aðeins kjarnaklofnun. Hugmyndin kom frá Enrico Fermi í byrjun Manhattanverkefnisins 1941 en sprengjan var þróuð í upphafi 6. áratugarins. Fyrstu prófanir fóru fram í Kyrrahafi árið 1952.  Nær allar kjarnorkusprengjur kjarnorkuveldanna fimm (samkvæmt Samningi um að dreifa ekki kjarnavopnum) eru vetnissprengjur og langflestar vetnissprengjur eru af Teller-Ulam-gerð (eftir Edward Teller og Stanislaw Ulam).

Kjarnorkuvopn
Sprengjur